**Lesning, forbønner og salme for 17.mai.**

**Første lesning står skrevet hos profeten Jesaja (63, 7-9)**

Jeg vil minnes Herrens velgjerninger og prise ham for hans storverk, for alt det Herren har gjort for oss, for den store godhet som han i all sin nåde og miskunn har vist mot Israels ætt. Han har sagt: "Ja, de er mitt folk, sønner som aldri sviker." Og han ble en frelser for dem. I all deres trengsel var det ingen trengsel. Hans egen engel frelste dem. I sin kjærlighet og medlidenhet løste han dem ut. Han løftet dem opp og bar dem alle dager fra gammel tid av.

Slik lyder Herrens ord.

**Salme 127.**

**Omkved:** Herren bygger huset og vokter byen.

Hvis Herren ikke bygger huset,

Arbeider bygningsmannen forgjeves.

Hvis Herren ikke vokter byen,

Våker vekteren til ingen nytte.

**Omkved:** Herren bygger huset og vokter byen.

Det er fåfengt å stå opp før daggry,

arbeide til langt på natt og ete slitets brød.

Herren gir i overflod

til sine venner mens de sover.

**Omkved:** Herren bygger huset og vokter byen.

**Lesning, forbønner og salme for 17.mai.**

**Evangelievers:**

**Alleluia.**

**Herren tar seg av sitt folk.**

**Alleluia.**

**Evangelium Luk 1, 46-55**

**Dette hellige evangelium står skrevet hos evangelisten Lukas.**

Maria sa: Min sjel opphøyer Herren, og min ånd fryder seg over Gud, min frelser. For han har sett til sin ringe tjenerinne. Fra nå av skal alle slekter prise meg salig, for store ting har han gjort mot meg, han den mektige; hellig er hans navn. Hans miskunn varer fra slekt til slekt for dem som frykter ham. Han gjorde storverk med sin sterke arm; han spredte dem som gikk med hovmodstanker, og støtte herskere ned fra tronen, men de små opphøyet han. Han mettet de sultne med gode gaver, men sendte de rike tomhendte fra seg. Han tok seg av sin tjener Israel så han kom i hu sitt løfte til våre fedre og viste miskunn mot Abraham og hans ætt - til evig tid.

Slik lyder Herrens ord.

**Lesning, forbønner og salme for 17.mai.**

**Forbønner**

Kjære kristne! I sin tale på Areopagos i Athen sa Paulus: ”Av ett eneste menneske har Gud skapt alle folkeslag. Han lot dem bo over hele jorden, og han satte faste tider for dem og bestemte grensene for deres områder. Dette gjorde han for at de skulle søke Gud, om de kanskje kunne lete seg fram og finne ham.” La oss be:

For Kirken i Norge og overalt i verden,

at de må gjøre Kristus nærværende på hvert sted.

Herre, hør vår bønn.

For vår konge Harald og for fedrelandet vårt.

Herre, hør vår bønn.

For alle som lider under farlig nasjonalisme

eller fordi de mangler et land de kan kalle sitt eget.

Herre, hør vår bønn.

Om ansvarsbevissthet og villighet til å hjelpe

så at ingen flykter fra eget ansvar og egne plikter,

men også er åpne for den hjelp som trenges ovenfra.

Herre, hør vår bønn.

Om at folket i Norge må søke Gud og finne ham.

Herre, hør vår bønn.

Allmektige Gud, himmelske Far,

du som har latt nordmenn få oppleve felleskap

ved i lang tid å utgjøre én nasjon med en grunnlov,

gi oss å forvalte denne velsignelse rett og godt.

Ved Kristus, vår Herre.

Amen.